**PRESSEMEDDELSE**

**25. marts 2019**

**Dantherm Group præsenterer tre nye produktbrands og   
ny, energieffektiv entalpiveksler til boligventilation**

**Siden begyndelsen af 2016 har Dantherm-koncernen haft vokseværk og råder i dag over fire forskellige brands. På VVS’19 præsenterer Dantherm A/S for første gang et udsnit af løsninger fra alle brands. Derudover lancerer den velkendte producent af indeklimaløsninger en helt frisk boligventilationsnyhed, som er ideel til skabsmontage i parcelhuse: HCV 400 med entalpiveksler.**

**Fire stærke brands gavner markedet**

Dantherm blev i 2016 opkøbt af den svenske kapitalfond Procuritas. Med opkøbet blev der straks sat skub i udviklingen af virksomheden med køb af Calorex, en førende britisk producent af varmepumper og affugtere til swimmingpools, kommercielle varmepumper med varmegenvinding, kommercielle affugtere, mobile air conditioners og affugtere til byggetørring.

Året efter fulgte købet af italienske Master Climate Solutions Group, der er specialiseret i mobilt udstyr til opvarmning, affugtning, køling og ventilation til professionelt brug. September samme år fulgte købet af den tyske virksomhed Aerial GmbH, en førende producent af mobile affugtere, adsorptionsaffugtere, vasketøjstørrere, isoleringstørrere og luftrensere til såvel professionelle som private.

”At vi nu har fire stærke brands under samme tag, kommer til at gavne såvel eksisterende som nye kunder, fordi vi kan udnytte de markeds- og produktmæssige styrker for hvert brand til at udbyde en bredere palette af indeklimaløsninger, der dækker ethvert behov”, siger Tom Bendixen, VP Sales hos Dantherm A/S.

**Boligventilationsanlæg med entalpiveksler forbedrer indeklimaet**

Dantherms nye HCV 400 ventilationsanlæg med entalpiveksler har en række helt unikke fordele i forhold til almindelige modstrømsvekslere. Ved at overføre luftfugtigheden fra udsugningsluften til indblæsningsluften modvirker entalpiveksleren nemlig udtørring af indeklimaet om vinteren. Og om sommeren affugter den indblæsningsluften. Derved opretholdes en optimal luftfugtighed (40-60 %) i boligen året rundt, således at udtørring og fugtangreb undgås.

”Desuden genvinder entalpiveksleren såvel varme som fugt så effektivt, at det vil kunne ses på varmeregningen”, forklarer Tom Bendixen og fortsætter:

”Anlægget er udviklet til private boliger, og med indbygget styring og en bredde på kun 54 cm er det meget let at montere direkte i et skabsmodul på 60 x 60 cm. Kanaltilslutninger kan elektronisk skiftes fra venstre til højre setup, blot ved tryk på en knap. Ét og samme anlæg kan dermed dække alle installationsbehov”.

Anlægget har desuden indbygget, automatisk styret bypass. På varme sommerdage ledes den varme udsugningsluft forbi varmeveksleren for at opnå den bedst mulige køleeffekt. Brugeren kan selv justere på standardindstillingerne på det indbyggede kontrolpanel eller via app på en smartphone.

**HCV 400 egenskaber og fordele:**

* Genvinder op til 96 % varme
* Genvinder op til 77 % fugt om vinteren
* Affugter indblæsningsluft om sommeren
* Har indbygget fugtstyring og automatisk bypass-køling
* Overflødiggør kondensafløb
* Muliggør filterskift uden brug af værktøj
* Universel højre-/venstremodel
* Mulighed for indblæsning via bundtilslutning
* Indregulering via PC Tool eller kontrolpanel
* Mulighed for indbygget el-forvarmeflade
* App-styring

**Et ventilationsanlæg er en god investering!**

Et godt og sundt indeklima med frisk luft har stor betydning for vores trivsel og velvære. Med et ventilationsanlæg med varmegenvinding i huset får man et godt indeklima og lavere udgifter til opvarmning, da op til 96 % af varmen genbruges. Et ventilationsanlæg er også med til at beskytte boligen mod fugtskader, som let opstår i moderne byggeri, der er så tæt og velisoleret, at det forhindrer et naturligt luftskifte. Dantherm har den optimale ventilationsløsning, uanset om du bygger nyt, renoverer et ældre hus eller projekterer eller renoverer etagebyggeri.

***Om Dantherm Group***

*Dantherm Group er en førende international leverandør af pålidelige og energibesparende indeklimaløsninger til opvarmning, køling, affugtning og ventilation af mobile og stationære applikationer. Koncernens veletablerede brands afsættes gennem et veludbygget netværk af distributører og egne selskaber på markederne for mobilt udstyr, kommercielle/industrielle løsninger, boligbyggeri og swimmingpools. Koncernen blev grundlagt i 1958 i Skive og har i dag mere end 600 medarbejdere i 13 lande. Læs mere på danthermgroup.com*

**Yderligere information**

Tom Bendixen, VP Sales, Dantherm A/S, mobil 96 14 38 21.

*Billedtekst: Tom Bendixen glæder sig til at præsentere Dantherms nye ventilationsanlæg med entalpiveksler for besøgende på VVS’19.*